## Camarero: “La Generalitat augmenta en un 61 % l’ajuda perquè els jóvens valencians puguen adquirir una vivenda en els municipis de menys de 10.000 habitants”

*** Enguany, la Vicepresidència Primera i Conselleria de Servicis Socials, Igualtat i Vivenda destinarà 5,8 milions d’euros davant dels 3,6 milions disposats en 2024 i 2023
* En els dos últims anys la Generalitat ha ajudat a convertir-se en propietaris de les seues vivendes 830 jóvens amb escassos recursos
* El preu d’adquisició de la vivenda, sense els gastos i tributs de l’adquisició, podrà arribar a 120.000 euros**

La vicepresidenta primera i consellera de Servicis Socials, Igualtat i Vivenda, Susana Camarero, ha destacat que “la Generalitat ha augmentat en un 61 % l’ajuda perquè els jóvens valencians puguen adquirir una vivenda en els municipis de 10.000 habitants”.

Referent a això, Susana Camarero ha explicat que en 2023 es van destinar 3,6 milions d’euros i hi va haver 465 jóvens que van comprar la seua vivenda amb esta ajuda; en 2024 es va augmentar un poc fins a 3,63 milions d’euros i es van beneficiar 365 sol·licitants. “En 2025 es destinaran 5,8 milions d’euros, això significa un 61 % més gràcies a l’esforç d’este Govern per a permetre que més jóvens puguen adquirir la seua vivenda i ajudar així al desenrotllament dels municipis més xicotets”, ha asseverat.

Camarero ha destacat que tots els anys l’ajuda arriba a tots els jóvens amb escassos recursos que la sol·liciten i amb dret a estes. “Ajudar els jóvens a aconseguir una vivenda, que els permeta pensar i treballar pel seu futur, és una obsessió d’este Consell i per això continuem augmentant esforços amb mesures que els ajuden a aconseguir una casa”, ha subratllat la vicepresidenta.

Estes ajudes, publicades en el Diari Oficial de la Generalitat Valenciana, contribuiran al fet que els jóvens que no tenen capacitat per a pagar l’entrada inicial per a l’adquisició d’una vivenda ni un treball estable per a fer front a la hipoteca puguen accedir a una vivenda en propietat per al seu ús habitual i permanent.

Un altre dels objectius d’esta mesura consistix a pal·liar el despoblament d’estos municipis i contribuir al repte demogràfic que afecta l’interior de la Comunitat Valenciana. Actualment, la Comunitat Valenciana té 441 localitats de menys de 10.000 habitants. Així, la Generalitat també combat el despoblament amb esta mena d’ajudes a l’adquisició de vivendes a jóvens en municipis en possible risc de despoblament i que necessiten continuar mantenint i atraient nous habitants.

**Sol·licitants**

Les persones jóvens podran beneficiar-se d’una ajuda de fins a 10.800 euros per vivenda, amb el límit del 20 % del cost d’adquisició de la vivenda, sense incloure els gastos i tributs de l’adquisició.

A més, tindran prioritat en la concessió d’estes ajudes els sol·licitants que pertanguen als grups d’especial atenció establits en la normativa, com persones en situació de vulnerabilitat o amb necessitats específiques d’accés a la vivenda.

Les persones sol·licitants hauran de tindre menys de 35 anys, disposar d’unes rendes anuals iguals o inferiors a tres vegades l’indicador públic de renda d’efectes múltiples (IPREM) i no ser propietaris d’una altra vivenda.

El preu d’adquisició de la vivenda, sense els gastos i tributs inherents a l’adquisició, haurà de ser igual o inferior a 120.000 euros.

**Política de vivenda amb focus en els més vulnerables**

La vicepresidenta primera i consellera de Servicis Socials, Igualtat i Vivenda ha destacat que el Consell “desenrotlla una política de vivenda integral en diversos àmbits, amb mesures fiscals, normatives, de simplificació administrativa i ajudes per a donar resposta a la vivenda, una prioritat per als ciutadans i per al Govern Valencià”.

A més, Susana Camarero ha afegit que este Govern de Carlos Mazón ha posat en marxa mesures àgils, efectives i reals que arriben a la societat valenciana, sobretot als col·lectius vulnerables, famílies i jóvens.

La vicepresidenta primera ha citat mesures com la rebaixa del 25 % en l’impost de transmissions patrimonials (ITP) a col·lectius vulnerables i jóvens, el programa de garanties de l’Institut Valencià de Finances (IVF) que ha permés a centenars de jóvens l’adquisició d’un immoble amb un préstec de fins al 95 % del preu de la vivenda, la derogació i modificació de l’excés legislatiu i l’aprovació del decret de vivenda de protecció pública (VPP) que inclou una reserva mínima del 40 % de les promocions per a jóvens menors de 35 anys o famílies monoparentals.

Camarero també ha recordat les ajudes al lloguer que per primera vegada en 2024 han arribat al 100 % dels sol·licitants amb dret a estes, així com l’increment amb fons propis en nou milions d’euros del Bo Lloguer Jove que ha facilitat que s’augmente en un 40 % el nombre de beneficiaris, així com altres accions especials per als municipis afectats per les riuades.

Fecha: 13/04/2025